《狱中集古十六首　东岩同扉 其十五》
明代·韩邦奇

朔云横高天，远海动风色。萧飒望中来，摧残梧桐叶。

感叹发秋兴，苍然五情热。长安如梦中，云山万里隔。

前期浩漫漫，落日归心绝。生事如转蓬，一官已发白。

昨日东楼醉，绿杨正可折。今兹大火落，已属流芳歇。

壮心惜暮年，岁光屡奔迫。天地一浮云，生死殊飘忽。

李斯上蔡门，穷途方恸哭。张翰江东去，清风洒兰雪。

世路今太行，非时将安适。结心寄青松，千春卧蓬阙。

且复命酒樽，浩歌待明月。

作者简介：韩邦奇（1479--1556）明代官员。字汝节，号苑洛，陕西朝邑（今陕西大荔县朝邑镇）人。正德三年进士，官吏部员外郎，以疏谕时政，谪平阳通判。稍迁浙江按察佥事，宦官强征富阳茶、鱼，他作歌哀之，遂被诬奏怨谤，逮系夺官。嘉靖初起山西参议，再乞休去。自后屡起屡罢终，以南京兵部尚书致仕。嘉靖三十四年，因关中大地震，死于非命。韩邦奇文理兼备，精通音律，著述甚富。所撰《志乐》，尤为世所称。